钦定古今图书集成/明伦汇编/宫闱典/第074卷 > 《对皇太子问政笺》李至
## 钦定古今图书集成/明伦汇编/宫闱典/第074卷 > 《对皇太子问政笺》李至

伏奉手书，猥赐下问，夙夜寻绎，喜与忧并。何则？至常
人也。识不足以经远，学不足以待问，才不足以干事，
智不足以周身。而殿下目之为硕儒，曰“可以发蒙”，号
之为端士，曰“可以延誉”，得不忧乎？殿下忠孝之道，贯
于神明；温文之德，彰于天下。犹虚怀访问，思所以分
君父之忧，以元元为念。且曰“一夫或致于向隅，千里
将疲于观政。”此乃圣上有浸渍生灵之泽，感动天地
之德，致使殿下兴言及此，实社稷之福，而亿兆之幸，
得不善乎！然则愚者千虑，必有一得。若夫自古太子
养德东宫，不亲外事，唯问安视膳而已，固亦宜哉。而
黔庶之疾苦，稼穑之艰难，素所未睹。自非生知之异，
天诱其衷，莫得而知矣。噫事有背经而合道，时有适
变而从宜，是以五帝三王，不相沿袭。圣上知其然，由
是以浩穰之务，独命殿下总其纲要而躬决焉。殿下
复能钦若圣训，率由旧章，驭吏民必以诚，待参佐必
以礼，慎命令必以简，察狱讼必以情，恤鳏寡必以仁，
抑豪猾必以法，杜谗佞必以正，绝邪辟必以道。有一
于此，犹为善政，况兼是数者乎？而犹曰“奉车苟赐于
司南，为政何惭于拱北”，不亦过谦乎！然则至虽不敏，
窃尝读《易》，见群爻稍过，必有悔吝，唯谦象独亡，是知
谦之时义大矣哉！愿殿下守之而已，勉之而已。如此
则何正言不入？何正道不行？若正言入而正道行，则
生民不泰，未之有也；政化不洽，亦未之有也。辄因问
及，轻肆狂瞽，《僣易》之罪，安敢逃焉。